FI Euroopan unionin virallinen lehti CE 88/454

(2004/C 88 E/0465)

KIRJALLINEN KYSYMYS E-3181/03

esittäjä(t): Antonio Tajani (PPE-DE) komissiolle

(27. lokakuuta 2003)

Aihe: Euroopan unionin tarkkailijoiden lähettäminen presidentti Chávezia koskevaan kansanäänestykseen

Venezuelan poliittinen, taloudellinen ja institutionaalinen kriisi pahenee päivä päivältä. Siitä lähtien kun Hugo Chávez valittiin Venezuelan presidentiksi vuonna 1998, erinäisten tapahtumien sarja on johtanut syviin erimielisyyksiin venezuelalaisten välillä.

Chávezin korostunut populismi ja hänen julistamansa tavoite viedä eteenpäin utopistista ”bolivarilaista” vallankumousta ovat johtaneet lukuisien vaalien järjestämiseen, joiden tuloksena on ollut ainoastaan rajuja mellakoita, kuukausien pituisia lakkoja sekä kuolleita ja loukkaantuneita. Yhdysvaltojen entisen presidentin Jimmy Carterin ja Amerikan valtioiden järjestön puheenjohtajan César Gavirian yritykset toimia välittäjinä eivät ole rauhoittaneet tilannetta. Chávez on luonut läheiset siteet Fidel Castroon, jonka poliittista ja sosiaalista mallia Chávez on sanonut haluavansa soveltaa Venezuelassa. Chávez on myös vieraillut diktaattori Saddam Husseinin luona. Chávezin yhteyksistä Kolumbian veriseen, huumekauppaan sekaantuneeseen kommunistiseen FARC-sissiliikkeeseen on puhuttu paljon. Sosialistinen internationaali tuomitsi yhdessä viimeisimmistä kokouksistaan selkeästi ja jyrkästi presidentti Chávezin noudattaman politiikan ja hänen käyttämänsä menetelmät. Kyseisessä tilaisuudessa oli koolla laaja oppositio, joka muodostui ammattiyhdistysliikkeen jäsenistä, yksityisyrittäjistä, perinteisistä poliittisista puolueista sekä tiedotusvälineiden edustajista. Nämä voimat kokoontuivat katolisen kirkon selkeän tuen turvin yhteen Coordinadora Democrática -ryhmän puitteissa. Kyseinen järjestö on pyytänyt elokuisen epäonnistuneen yrityksen jälkeen kansallista vaalilautakuntaa käynnistämään menettelyt allekirjoitusten keräämiseksi kansanäänestyksen järjestämiseksi kolmen kuukauden kuluessa. Venezuelan perustuslaissa säädetään mahdollisuudesta järjestää presidentin erottamista koskeva kansanäänestys, jos 20 prosenttia äänioikeutetuista sitä pyytää, kun presidentin toimikaudesta on kulunut puolet.

Mitä aloitteita Euroopan komissio aikoo tehdä venezuelalaisten demokraattisten oikeuksien turvaamiseksi? Mitä Euroopan komissio aikoo tehdä Venezuelan laajojen italialais-, espanjalais- ja portugalilaisyhteisöjen turvallisuuden takaamiseksi?

Aikooko komission puheenjohtaja Romano Prodi ottaa yhteyttä suoraan presidentti Cháveziin ja tiedustella, voivatko komission edustajat vierailla Venezuelassa ja selvittää, miten Euroopan unionin myöntämää yhteistyöapua käytetään?

Aikooko Euroopan komissio edistää Euroopan unionin tarkkailijoiden lähettämistä seuraamaan, kerätäänkö kansanäänestystä varten tarvittavat allekirjoitukset laillisesti ja toteutetaanko kansanäänestys demokraattisia periaatteita noudattaen?

Christopher Pattenin komission puolesta antama vastaus

(11. joulukuuta 2003)

Komissio seuraa tiiviisti Venezuelan poliittista tilannetta. EU on antanut täyden tukensa Amerikan valtioiden järjestön (OAS), Yhdistyneiden Kansakuntien kehitysohjelman (UNDP) ja Carter Centerin kolmenvälisen työryhmän sekä Venezuelan ystävien ponnisteluille kansallisen vuoropuhelun helpottamiseksi. EU on korostanut useissa julkilausumissa rauhanomaisen, demokraattisen, perustuslaillisen ja vaaleihin perustuvan ratkaisun välttämättömyyttä. Lisäksi komissio on antanut taloudellista ja teknistä apua hallituksen ja opposition kuluvan vuoden toukokuun 29. päivänä tekemän sopimuksen täytäntöönpanoa varten. Tähän liittyen komissio hyväksyi hankkeen, jolla tuetaan OAS:n toimia sopimuksen täytäntöönpanemiseksi. Hankkeen tukitoimien kohteita ovat vaaleihin perustuvan ratkaisun aikaansaaminen, vuoden 2003 huhtikuun tapahtumien tutkiminen ja siviiliväestön riisuminen aseista. Hankkeelle on varattu 600 000 euron määräraha. Komissio ja OAS pyrkivät yhdessä varmistamaan, että hanke pannaan täytäntöön aikataulun mukaisesti.

Komissio seuraa aktiivisesti myös mahdollisen kansanäänestyksen ja/tai vaalien järjestämistä koskevan hankkeen etenemistä ja on Venezuelan viranomaisten pyynnöstä valmis harkitsemaan tuen ja mahdollisen vaalitarkkailuavun myöntämistä. EU lähettää vaalitarkkailijansa paikalle ottamalla huomioon yleiset tarpeet, aikataulun ja rahoitusmahdollisuudet, jos selvitysryhmän alustaviin tutkimuksiin perustuvat suositukset puoltavat ryhmän lähettämistä. Venezuelan perustuslain mukaan uusi kansanäänestys tai uudet vaalit voidaan kuitenkin järjestää vain siinä tapauksessa, että saadaan kerättyä riittävästi allekirjoituksia. Kansallinen vaalineuvosto on pyytänyt OAS:ää, UNDP:tä ja Carter Centeriä — mutta ei EU:ta — lähettämään tarkkailijoita seuraamaan allekirjoitusten keruuta presidentti Chávezin erottamiseksi järjestettävää kansanäänestystä varten.

EU ei ole toteuttanut erityistoimia Venezuelassa olevien EU:n kansalaisten suojelemiseksi. Alkuperäjäsen-valtiot huolehtivat yleensä kansalaistensa suojelun ja tuen järjestämisestä.

Komission Caracasin-lähetystö valvoo kahdenvälisten kehitysyhteistyöhankkeiden täytäntöönpanoa. Brysselissä toimivat komission edustajat vierailevat maassa säännöllisesti, eikä heillä ole ollut minkäänlaisia vaikeuksia saada tietoja komission hankkeista. Heillä eikä myöskään komission Caracasin-lähetystöllä ole tietoa kehitysyhteistyövarojen epäasianmukaisesta käytöstä.